CELEX: 32015D2182
Language: sk
Date: 2015-11-24 00:00:00
Title: Vykonávacie rozhodnutie Komisie (EÚ) 2015/2182 z 24. novembra 2015 o opatrení, ktoré prijalo Nemecko podľa smernice Európskeho parlamentu a Rady 2006/42/ES s cieľom zakázať uvádzanie na trh jedného z typov stroja na šklbanie hydiny [oznámené pod číslom C(2015) 8086] (Text s významom pre EHP)

26.11.2015   
            
            
               SK
            
            
               Úradný vestník Európskej únie
            
            
               L 309/13
            
         VYKONÁVACIE ROZHODNUTIE KOMISIE (EÚ) 2015/2182
   z 24. novembra 2015
   o opatrení, ktoré prijalo Nemecko podľa smernice Európskeho parlamentu a Rady 2006/42/ES s cieľom zakázať uvádzanie na trh jedného z typov stroja na šklbanie hydiny
   
      
         [oznámené pod číslom C(2015) 8086]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3;
   keďže:
   
               (1)
            
            
               V súlade s postupom stanoveným v článku 11 ods. 2 smernice 2006/42/ES Nemecko oznámilo Komisii opatrenie o zákaze uvádzania na trh stroja na šklbanie hydiny typu RF-169 distribuovaného firmou Fringo GmbH&Co.KG, Kurfürstendamm 96, 10709 Berlín.
            
         
               (2)
            
            
               Dôvodom na prijatie opatrenia bol nesúlad tohto stroja na šklbanie hydiny so základnými požiadavkami na bezpečnosť a ochranu zdravia stanovenými v prílohe I k smernici 2006/42/ES.
            
         
               (3)
            
            
               Body 1.2.3 „Uvedenie do chodu“ a 1.2.4.1 „Normálne zastavenie“ prílohy I k smernici 2006/42/ES vyžadujú, aby strojové zariadenia boli vybavené ovládacím zariadením, ktoré bráni neočakávanému spusteniu bez dozoru a zabezpečuje, aby obsluha mohla strojové zariadenie vždy bezpečne zastaviť. Tento stroj na šklbanie hydiny má ohybný sieťový kábel s prípojkou, ktorá obsahuje malú rozvodovú dosku s ističom zostatkového prúdu (RCD). Úmyselné spustenie a normálne zastavenie sa vykonávajú v súlade s návodom strčením zástrčky do zásuvky a jej vytiahnutím. Na strojovom zariadení nie je namontovaný vypínač.
            
         
               (4)
            
            
               Bod 1.2.4.3 „Núdzové zastavenie“ prílohy I k smernici 2006/42/ES vyžaduje, aby strojové zariadenia boli vybavené jedným alebo viacerými zariadeniami na núdzové zastavenie, ktoré umožňujú odvrátiť bezprostredné alebo hroziace nebezpečenstvo. Vzhľadom na dĺžku (3,4 m) ohybného sieťového kábla a skutočnosť, že nie je namontovaný vypínač a stroj sa môže zastaviť iba vytiahnutím zo zástrčky, možno bezprostrednému riziku zabrániť len pomocou núdzového vypínača strojového zariadenia.
            
         
               (5)
            
            
               Bod 1.2.6 „Výpadok dodávky energie“ prílohy I k smernici 2006/42/ES vyžaduje, aby prerušenie, obnovenie po prerušení alebo akékoľvek výkyvy dodávky energie strojovým zariadeniam neviedli k nebezpečným situáciám. Pri obnovení napájania sa stroj na šklbanie hydiny naštartuje okamžite, čo by mohlo viesť k nebezpečnej situácii.
            
         
               (6)
            
            
               Bod 1.3.7 „Riziká súvisiace s pohyblivými časťami“ prílohy I k smernici 2006/42/ES vyžaduje, aby sa pri strojových zariadeniach zabránilo riziku kontaktu, ktorý by mohol viesť k úrazom, alebo ak riziko trvá, musia sa vybaviť ochrannými krytmi alebo ochrannými zariadeniami. Pohyblivé pohonné časti stroja na šklbanie hydiny sú prístupné prostredníctvom otvoru na vypadávanie peria na boku stroja a zo spodnej strany stroja. Stroj sa nevypne, ak sa kryt otvorí, a preto rotujúce časti môžu prísť do kontaktu s časťami tela používateľa a spôsobiť mu zranenia.
            
         
               (7)
            
            
               Bod 1.5.1 „Dodávky elektrickej energie“ prílohy I k smernici 2006/42/ES vyžaduje, aby boli strojové zariadenia navrhované, konštruované a vybavené takým spôsobom, aby sa zabránilo alebo mohlo zabrániť všetkým druhom ohrozenia elektrickou energiou. Kabeláž sa musí vybrať takým spôsobom, aby bola vhodná pre všetky podmienky používania, vonkajšie vplyvy a mechanické namáhanie. Káble z PVC použité na strojovom zariadení (H05VV-F a 53 RVV 300/500 V) sú určené na veľmi ľahké, ľahké a normálne zaťaženia, pokiaľ je prítomná voda vo forme voľne padajúcich kvapiek a pre dočasné vonkajšie použitie. Pokiaľ bude toto strojové zariadenie používané na plánovaný účel, je možné počítať s vysokým zaťažením a so zaplavovaním spojovacieho kábla, z tohto dôvodu je spojovací kábel klasifikovaný ako nebezpečný.
            
         
               (8)
            
            
               Bod 1.7.3 „Označenie strojového zariadenia“ prílohy I k smernici 2006/42/ES vyžaduje, aby boli strojové zariadenia viditeľne, čitateľne a nezmazateľne označené minimálnymi údajmi. Tento stroj na šklbanie hydiny nemá označenie roku, v ktorom bol vyrobený, a štítok s údajmi nie je k stroju pripojený trvalým spôsobom. Na motore nie je výrobné číslo ani identifikačný znak výrobcu, počet fáz, použité normy, teplotná trieda/hraničná teplota ani účinníky).
            
         
               (9)
            
            
               Komisia vyzvala spoločnosť Fringo GmbH&Co.KG, aby predložila svoje pripomienky k opatreniu, ktoré prijalo Nemecko. Komisii nebola doručená žiadna odpoveď.
            
         
               (10)
            
            
               Preskúmanie dôkazov predložených nemeckými orgánmi potvrdzuje, že stroj na šklbanie hydiny typu RF-169, distribuovaný spoločnosťou Fringe GmbH & Co.KG, Kurfürstendamm 96, 10709 Berlín, nevyhovuje základným požiadavkám na bezpečnosť a ochranu zdravia stanoveným v článku 5 ods. 1 písm. a) smernice 2006/42/ES a v dôsledku tohto nesúladu vzniká vážne riziko zranenia používateľov. Preto je vhodné považovať opatrenie prijaté Nemeckom za oprávnené,
            
         PRIJALA TOTO ROZHODNUTIE:
   Článok 1
   Opatrenie, ktoré prijalo Nemecko s cieľom zakázať uvádzanie na trh stroja na šklbanie hydiny typu RF-169 distribuovaného spoločnosťou Fringo GmbH&Co.KG, Kurfürstendamm 96, 10709 Berlín, je odôvodnené.
   Článok 2
   Toto rozhodnutie je určené členským štátom.
   
      V Bruseli 24. novembra 2015
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.